ຕຳຫຼວດຜີວຂາວ ຖືກກ່າວຫາ ຍິງຜູ້ຊາຍຜິວດຳ ບໍ່ມີອາວຸດ ເສຍຊີວິດ
ຮູບພາບວີດີໂອ ສະແດງໃຫ້ເຫັນວ່າ ເຈົ້າໜ້າທີ່ຕຳຫຼວດຜິວຂາວ Micheal Slager ທີ່ເມືອງ Charleston ເໜືອ ຍິງທ້າວ Walter Scott ຜູ້ຊາຍຜີວດຳ ທີ່ບໍ່ມີອາວຸດ ເຖິງແກ່ຄວາມຕາຍ.
ເຈົ້າໜ້າທີ່ຕຳຫລວດຜິວຂາວຄົນນຶ່ງ ຢູ່ທີ່ລັດ South Carolina ໃນພາກໃຕ້ຂອງສະຫະລັດ ໄດ້ຖືກຈັບແລະຖືກກ່າວຫາວ່າເປັນ ຄາດຕະກອນ ໂດຍຍິງຜູ້ຊາຍຜີວດຳທີ່ບໍ່ມີອາວຸດຄົນນຶ່ງຕາຍ ຊຶ່ງໄດ້ມີການບັນທຶກພາບວີດີໂອໄວ້ນັ້ນ ການຍິງທ້າວ Walter Scott ອາຍຸ 50 ປີ ໃນວັນເສົາແລ້ວນີ້ ຢູ່ ທີ່ເມືອງ North Charleston ເກີດຂື້ນຫລັງຈາກລົດຂອງລາວ ໄດ້ຖືກຢຸດໂດຍເຈົ້າໜ້າທີ່ຕຳຫລວດ Micheal Slager ຍ້ອນວ່າ ລາວຂັບລົດ ທີ່ມີຕາໄຟຫ້າມລໍ້ແຕກ ວີດີໂອ ທີ່ບັນທຶກພາບ ໂດຍຜູ້ເຫັນເຫດການ ດ້ວຍກ້ອງຖ່າຍໂທລະສັບມືຖື ສະແດງໃຫ້ ເຫັນວ່າ ທ່ານ Slager ຍິງປືນຫລາຍລູກໃສ່ທ້າວ Scott ທີ່ແລ່ນ ໜີຈາກທ່ານ Slager ຫລັງຈາກທ້າວ Scott ລົ້ມລົງສູ່ພື້ນດິນ ລຸນຫລັງທີ່ໄດ້ຖືກປືນລູກ ສຸດທ້າຍແລ້ວ ທ່ານ Slager ໄດ້ຢ່າງໄປຫາທ້າວ Scott ແລ້ວໃສ່ກັບມືລາວ ຫລັງຈາກນັ້ນ ກໍໄດ້ກັບຄືນໄປຫາຈຸດ ບ່ອນທີ່ທ່ານໄດ້ເລີ້ມຍິງປືນເຂົ້າໃສ່ ເຈົ້າໜ້າທີ່ຕຳຫລວດທ່ານນີ້ ໄດ້ກົ້ມຈັບເອົາສິ່ງໃດສິ່ງນຶ່ງຂື້ນມາຈາກພື້ນດິນ ແລ້ວຢ່າງກັບຄືນໄປຫາບ່ອນທີ່ ທ້າວ Scott ລົ້ມນອນຢູ່ນັ້ນ ແລ້ວຖີ້ມວັດຖຸສິ່ງນັ້ນ ໄວ້ຢູ່ຂ້າງລາວ ທ່ານ Slager ໄດ້ກ່າວໃນເບື້ອງຕົ້ນວ່າ ທ່ານໄດ້ເປີດສາກຍິງ ຫລັງຈາກທ້າວ Scott ໄດ້ ຍາດເອົາປືນໄຟຟ້າຂອງທ່ານ ໃນລະຫວ່າງມີການຕໍ່ສູ້ກັນຢູ່ນັ້ນ ຜູ້ເຫັນເຫດການທີ່ບໍ່ບອກຊື່ ຊຶ່ງໄດ້ຖ່າຍວີດີໂອກ່ຽວກັບເຫດການນັ້ນ ໄດ້ນຳເອົາ ວີດີໂອ ໄປມອບໃຫ້ຄອບຄົວຂອງທ້າວ Scott ທະນາຍຄວາມຂອງຄອບຄົວ ໄດ້ນຳເອົາວີດີໂອ ໄປໃຫ້ໜັງສືພິມ  ຊຶ່ງໄດ້ນຳເອົາວີດີໂອດັ່ງກ່າວ ອອກເຜີຍແຜ່ ທາງເວັບໄຊທ໌ຂອງຕົນ ໃນວັນອັງຄານວານນີ້